作者:儲光羲
標題:同王十三維哭殷遙
內容:生理無不盡，念君在中年。遊道雖未深，舉世莫能賢。筮仕苦貧賤，為客少田園。膏腴不可求，乃在許西偏。四鄰盡桑柘，咫尺開牆垣。內艱未及虞，形影隨化遷。茅茨俯苫蓋，雙殯兩楹間。時聞孤女號，迥出陌與阡。慈烏亂飛鳴，猛獸亦以跧。故人王夫子，靜念無生篇。哀樂久已絕，聞之將泫然。太陽蔽空虛，雨雪浮蒼山。迢遞親靈櫬，顧予悲絕弦。處順與安時，及此乃空言。